शिवपुरी। जिले के पिछोर विधानसभा क्षेत्र में भाजपा कार्यकर्ताओं पर पुलिस द्वारा झूठे मुकदमे लादे जाने और स्थानीय विधायक केपी सिंह की मनमानी को लेकर आज भाजपा कार्यकर्ताओं ने गिरफ्तारी दी। जिसमें भाजपा के राष्ट्रीय उपाध्यक्ष व पूर्व मुख्यमंत्री शिवराज सिंह चौहान, राज्य सभा सांसद प्रभात झा और स्थानीय सांसद के पी यादव शामिल है।
इस दौरान पूर्व सीएम शिवराज सिंह चैहान को पुलिस ने मंच से गिरफ्तार किया और बाद में थाने पर ले जाकर उनको मुचलके पर रिहा किया। शिवपुरी में आज जेल भरो आंदोलन रखा गया था जिसमें भाजपा कार्यकर्ताओं ने प्रदेश की कमलनाथ सरकार के खिलाफ जमकर आक्रोश व्यक्त किया।
इस मौके पर पूर्व सीएम शिवराज सिंह चैहान ने कमलनाथ सरकार पर वादा खिलाफी का आरोप लगाया। उन्होंने कहा कि प्रदेश में कमलनाथ सरकार ने जनता से जो वादे किए थे वह पूरे नहीं किए जिससे आज किसान परेशान है।